Η κινηματογραφική ταινία με τίτλο ***Το άλογο του πολέμου*** (αγγλικά: *War Horse*) είναι αμερικανικό πολεμικό δράμα παραγωγής 2011, σε σκηνοθεσία Στίβεν Σπίλμπεργκ. Η ταινία είναι βασισμένη στο ομότιτλο μυθιστόρημα του Μάικλ Μορπούργκο που κυκλοφόρησε το 1982 και το 2007 μεταφέρθηκε στη θεατρική σκηνή του Λονδίνου και του Μπρόντγουεϊ. Πρωταγωνιστούν οι Τζέρεμι Ίρβιν, Έμιλι Γουάτσον, Πίτερ Μούλαν, Ντέιβιντ Θιούλις, Μπένεντικτ Κάμπερμπατς και Τομ Χίντλστον.

Η ταινία αρχίζει λίγο καιρό μετά το ξέσπασμα του Α' Παγκοσμίου Πολέμου, όπου ο Άλμπερτ, ένας έφηβος που ζει σε μια φάρμα στη βρετανική ύπαιθρο, μαθαίνει ότι ο πατέρας του πούλησε το αγαπημένο του άλογο, Τζόι, στο βρετανικό ιππικό. Ο Τζόι καταλήγει στην πρώτη γραμμή του γαλλικού μετώπου και ο Άλμπερτ αποφασίζει να καταταγεί στον στρατό με την ελπίδα να τον ξαναβρεί.

*Το Άλογο του πολέμου* κυκλοφόρησε στους κινηματογράφους στις 25 Δεκεμβρίου 2011. Έλαβε έξι υποψηφιότητες για Όσκαρ, δύο για Χρυσή Σφαίρα και πέντε για BAFTA.

Πλοκή
-----

Στο Ντέβον της Αγγλίας, λίγο πριν το ξέσπασμα του Α΄ Παγκοσμίου Πολέμου, ο νεαρός Άλμπερτ Νάρακοτ παρακολουθεί τη γέννηση ενός αλόγου. Λίγους μήνες αργότερα, ο πατέρας του αγοράζει το άλογο. Η μητέρα του είναι σίγουρη ότι το άλογο, που ο Άλμπερτ ονόμασε Τζόι, θα τους φαλιρίσει οικονομικά. Αλλά ο Άλμπερτ υπόσχεται να τον εκπαιδεύσει ώστε να μπορεί να βοηθάει στις δουλειές. Με τον καιρό ο Άλμπερτ δένεται με τον Τζόι. Όλα όμως θα αλλάξουν όταν ο πατέρας του θα αναγκαστεί να πουλήσει τον Τζόι στο βρετανικό ιππικό. Για τα επόμενα τέσσερα χρόνια, ο Τζόι θα βρίσκεται στο μέτωπο του πολέμου και θα περνάει το χρόνο του με ένα ζευγάρι Γερμανών, έναν Γάλλο αγρότη και την εγγονή του και τέλος με έναν ευγενικό Γερμανό στρατιώτη.

Ηθοποιοί και χαρακτήρες
-----------------------

* Τζέρεμι Ίρβιν στο ρόλο του *Άλμπερτ Νάρακοτ*
* Έμιλι Γουάτσον στο ρόλο της *Ρόοζ Νάρακοτ*
* Πίτερ Μούλαν στο ρόλο του *Τεντ Νάρακοτ*
* Ντέιβιντ Θιούλις στο ρόλο του *Λάιονς*
* Μπένεντικτ Κάμπερμπατς στο ρόλο του *Ταγματάρχη Στιούαρτ*
* Τομ Χίντλστον στο ρόλο του *Λοχαγού Νίκολς*
* Τόμπι Κέμπελ στο ρόλο του *Τζόρντι*
* Έντι Μάρσαν στο ρόλο του *Λοχία Φράι*
* Τζεοφ Μπελ στο ρόλο του *Λοχία Σαμ Πέρκινς*
* Πάτρικ Κένεντι στο ρόλο του *Υπολοχαγού Γουάβερλι*
* Νιλς Άρεστραπ στο ρόλο του *Παππού*
* Σελίν Μπάκενς στο ρόλο της *Έμιλι*
* Ντέιβιντ Κρος στο ρόλο του *Γκάνθερ*
* Ράινερ Μποκ στο ρόλο του *Μπραντ*
* Νίκολας Μπρο στο ρόλο του *Φρίντριχ*

Παραγωγή
--------

Από το 2006 μέχρι το 2009 οι Μάικλ Μορπούργκο, Λι Χολ και Ρέβελ Γκεστ δούλεψαν στην κινηματογραφική εκδοχή του *War Horse*, την οποία οι Μορπούγκο και Χολ θα έγραφαν και ο Γκεστ θα αναλάμβανε την παραγωγή. Έλλειψη χρημάτων όμως σήμαινε ότι επρόκειτο για μία ανεπίσημη συμφωνία, με τα κινηματογραφικά δικαιώματα να μην έχουν πουληθεί επισήμως στην εταιρία παραγωγής του Γκεστ. Το 2009, η παραγωγός Κάθλιν Κένεντι είδε την επιτυχημένη θεατρική μεταφορά του *War Horse* στο Γουέστ Εντ του Λονδίνου μαζί με τον σύζυγό της, επίσης παραγωγό Φρανκ Μάρσαλ. Εντυπωσιάστηκαν από την ιστορία και ο Μάρσαλ εξεπλάγη όταν έμαθε ότι κανένας δεν είχε αγοράσει ακόμα τα δικαιώματα για μία κινηματογραφική μεταφορά. Ο Στίβεν Σπίλμπεργκ είχε ακούσει για το *War Horse* από αρκετά άτομα, συμπεριλαμβανομένης και της Κένεντι. Μετά από συζητήσεις με τον Ρέβελ Γκεστ, ανακοινώθηκε στις 16 Σεπτεμβρίου 2009 ότι η Dreamworks απέκτησε τα κινηματογραφικά δικαιώματα του βιβλίου, με τον Σπίλμπεργκ να δηλώνει: *"Από τη στιγμή που διάβασα του νουβέλα του Μάικλ Μορπούγκο "War Horse", ήξερα ότι αυτήν την ταινία ήθελα η DreamWorks να κάνει... Η καρδιά της και το μήνυμά της δίνουν μια ιστορία που μπορεί κάθε χώρα να νιώσει"*. Ο Σπίλμπεργκ παρακολούθησε τη θεατρική παραγωγή την 1η Φεβρουαρίου 2010 και συναντήθηκε με μερικούς από τους ηθοποιούς αργότερα. Παραδέχτηκε ότι συγκινήθηκε μέχρι δακρύων από τις ερμηνείες τους.

Ο σεναριογράφος Λι Χολ δήλωσε: *"Περιέργως, την εβδομάδα που τελειώσαμε το σενάριο, ο Σπίλμπεργκ εξέφρασε ενδιαφέρον, του στείλαμε το σενάριο και μέσα σε λίγες εβδομάδες αποφάσισε να κάνει την ταινία - ήταν μία από αυτές τις περιπτώσεις που δεν συμβαίνει ποτέ στον κόσμο του κινηματογράφου"*.

Το στέλεχος της DreamWorks, Στέισι Σνάιντερ πρότεινε ο Ρίτσαρντ Κέρτις να κάνει κάποιες αλλαγές στο σενάριο. Είχε ξανασυνεργαστεί με τον Κέρτις όταν ήταν στην Universal, και η δουλειά του στην τηλεοπτική σειρά *Blackadder Goes Forth*, η οποία διαδραματιζόταν κατά τη διάρκεια του Α' Παγκοσμίου Πολέμου, σήμαινε ότι ήταν εξοικειωμένος με εκείνη την περίοδο. Ο Κέρτις ήταν αρχικά διαστακτικός στο να δεχτεί να συμμετάσχει στο πρότζεκτ, αλλά μετά από συνάντησή του με τον Σπίλμπεργκ, το ξανασκέφτηκε και αποφάσισε να δουλέψει πάνω στο σενάριο. Ο Κέρτις δήλωσε ότι το σενάριό του είναι πιο κοντά στο πνεύμα του βιβλίου σε σχέση με το θεατρικό και ότι η ύπαρξη του θεατρικού τον βοήθησε να είναι "γενναίος" στη δική του εκδοχή. Ο Κέρτις έγραψε πάνω από δώδεκα προσχέδια μέσα σε τρεις μήνες και έκανε λόγο για τη στενή συνεργασία που είχε με τον Σπίλμπεργκ, όταν έγραφε το σενάριο.

Ενώ αρχικά ο Σπίλμπεργκ θα αναλάμβανε μόνο την παραγωγή της ταινίας, μόλις διάβασε το σενάριο του Κέρτις αποφάσισε να τη σκηνοθετήσει. Ο Σπίλμπεργκ έχει σκηνοθετήσει έξι ταινίες οι οποίες διαδραματιζονταν την περίοδο του Β' Παγκοσμίου Πολέμου: *1941... Από Πού Πάνε στο Χόλιγουντ, Παρακαλώ;* (1979), *Ο Ιντιάνα Τζόουνς και Οι Κυνηγοί της Χαμένης Κιβωτού* (Raiders of the Lost Ark, 1981), *Η Αυτοκρατορία του Ήλιου* (Empire of the Sun, 1987), *Ο Ιντιάνα Τζόουνς και Η Τελευταία Σταυροφορία* (Indiana Jones and the Last Crusade, 1989), *Η Λίστα του Σίντλερ* (Schindler's List, 1994) και *Η Διάσωση του Στρατιώτη Ράιαν* (Saving Private Ryan, 1999) και έχει αναλάβει την παραγωγή άλλων δύο *Οι Σημαίες των Προγόνων μας* (Flags of Our Fathers, 2006) και *Γράμματα από το Ίβο Τζίμα* (Letters from Iwo Jima, 2007) καθώς και την παραγωγή δύο τηλεοπτικών μίνι σειρών *Στην Πρώτη Γραμμή* (Band of Brothers) και *The Pacific*. Το *War Horse* είναι η πρώτη ταινία του Σπίλμπεργκ με φόντο τον Α' Παγκόσμιο Πόλεμο, καθώς ο Σπίλπμεργκ είχε δηλώσει ότι πριν μάθει για το *War Horse* δεν τον ενδιέφερε ο Α' Παγκόσμιος Πόλεμος.

Box office
----------

Με προϋπολογισμό 66.000.000 δολάρια, η ταινία *Το Άλογο του πολέμου* έκανε άνοιγμα τριημέρου στην 7η θέση με 14,5 εκατομμύρια δολάρια. Στο αμερικανικό box office συγκέντρωσε 79,8 εκατομμύρια δολάρια και στον υπόλοιπο κόσμο 97,7 εκατομμύρια δολάρια. Παγκοσμίως απέφερε 177,5 εκατομμύρια δολάρια.

Βραβεία & υποψηφιότητες
-----------------------

| Οργάνωση | Κατηγορία | Υποψήφιος | Αποτέλεσμα | Παραπομπή |
| --- | --- | --- | --- | --- |
| Όσκαρ | Καλύτερη Ταινία |  | υποψηφιότητα |  |
| Μουσική | Τζον Γουίλιαμς | υποψηφιότητα |  |
| Καλλιτεχνική Διεύθυνση | Ρικ Κάρτερ & Λι Σάντεϊλς | υποψηφιότητα |  |
| Φωτογραφία | Γιάνους Καμίνσκι | υποψηφιότητα |  |
| Μοντάζ Ηχητικών Εφέ | Ρίτσαρντ Χιμνς & Γκάρι Ράιντστρομ | υποψηφιότητα |  |
| Μίξη Ήχου | Γκάρι Ράιντστρομ, Άντι Νέλσον, Τομ Τζόνσον & Στιούαρτ Γουίλσον | υποψηφιότητα |  |
| Χρυσές Σφαίρες | Καλύτερη Ταινία - Δράμα |  | υποψηφιότητα |  |
| Μουσική | Τζον Γουίλιαμς | υποψηφιότητα |  |
| BAFTA | Φωτογραφία | Γιάνους Καμίνσκι | υποψηφιότητα |  |
| Μουσική | Τζον Γουίλιαμς | υποψηφιότητα |  |
| Σχεδιασμός Παραγωγής | Ρικ Κάρτερ & Λι Σάντεϊλς | υποψηφιότητα |  |
| Ήχος | Στιούαρτ Γουίλσον, Γκάρι Ράιντστρομ, Άντι Νέλσον, Τομ Τζόνσον & Ρίτσαρντ Χιμνς | υποψηφιότητα |  |
| Οπτικά Εφέ | Μπεν Μόρις & Νιλ Κόρμπουλντ | υποψηφιότητα |  |

Παραπομπές
----------

1. ↑  Guest, Revel (2 Δεκεμβρίου 2011). «Steven Spielberg's War Horse: from page to screen». *The Daily Telegraph* (London).. Ανακτήθηκε στις 22 Δεκεμβρίου 2011.
2. ↑  Rowat, Alison (5 Αυγούστου 2010). «Legend in his own lunchtime». *The Herald* (Glasgow). Αρχειοθετήθηκε από το πρωτότυπο στις 2012-10-09.. Ανακτήθηκε στις 22 Δεκεμβρίου 2011.
3. 1 2  Wadham, Jo (28 Φεβρουαρίου 2011). «Interview with author Michael Morpurgo». *The National* (Abu Dhabi). Αρχειοθετήθηκε από το πρωτότυπο στις 2012-10-09.. Ανακτήθηκε στις 22 Δεκεμβρίου 2011.
4. ↑  Heyman, Marshall (7 Απριλίου 2011). «Dining Out With Britain's Emergent Equine». *The Wall Street Journal* (New York).. Ανακτήθηκε στις 22 Δεκεμβρίου 2011.
5. 1 2   Jacobs, Laura (Σεπτέμβριος 2011). «Horseplay». *Vanity Fair*: σελ. 138.
6. ↑  Fernandez, Jay A. (16 Δεκεμβρίου 2009). «DreamWorks goes to 'War'». *The Hollywood Reporter* (Los Angeles).. Ανακτήθηκε στις 22 Δεκεμβρίου 2011.
7. ↑  Bannerman, Lucy (22 Δεκεμβρίου 2009). «Theatre hit heads for Hollywood as Steven Spielberg buys War Horse rights». *The Times* (London).. Ανακτήθηκε στις 22 Δεκεμβρίου 2011.
8. ↑  Jury, Louise; Dominiczak, Peter (2 Φεβρουαρίου 2010). «Spielberg sees War Horse after buying the film rights». *The Evening Standard* (London). Αρχειοθετήθηκε από το πρωτότυπο στις 2010-09-01.. Ανακτήθηκε στις 22 Δεκεμβρίου 2011.
9. ↑  Rycroft, William (2 Φεβρουαρίου 2010). «War Horse - The view from onstage (Blog by actor in *War Horse* London stage play)». *Just William's Luck*. Ανακτήθηκε στις 22 Δεκεμβρίου 2011.
10. ↑  «War Horse: A Man's Play». *Blokely*. 3 Δεκεμβρίου 2010. Αρχειοθετήθηκε από το πρωτότυπο στις 23 Ιουλίου 2012. Ανακτήθηκε στις 22 Δεκεμβρίου 2011.
11. ↑  Phillips, Michael (5 Νοεμβρίου 2011). «Steven Spielberg and 'War Horse': Kindred spirits». *Chicago Tribune* (Chicago).. Ανακτήθηκε στις 22 Δεκεμβρίου 2011.
12. 1 2  Mansfield, Susan (27 Ιουλίου 2011). «Interview: Lee Hall, playwright». *The Scotsman* (Edinburgh).. Ανακτήθηκε στις 22 Δεκεμβρίου 2011. [*νεκρός σύνδεσμος*]
13. ↑  Freer, Ian (Δεκέμβριος 2011). *Spielberg Special Part Two: War Horse* (PDF). *Empire*. σελίδες 100–106. Αρχειοθετήθηκε από το πρωτότυπο (PDF) στις 31 Μαρτίου 2012. Ανακτήθηκε στις 22 Δεκεμβρίου 2011.
14. ↑  Dawn, Randee (17 Νοεμβρίου 2011). «Born on Broadway isn't a sure pedigree». *Los Angeles Times* (Los Angeles).. Ανακτήθηκε στις 22 Δεκεμβρίου 2011.
15. ↑  Curtis, Richard (22 Δεκεμβρίου 2011). «Richard Curtis: Steven Spielberg took me on ride of my life». *Evening Standard*. Αρχειοθετήθηκε από το πρωτότυπο στις 23 Ιουλίου 2012. Ανακτήθηκε στις 22 Δεκεμβρίου 2011.
16. ↑  Rosen, Chrisopher (9 Δεκεμβρίου 2011). «Richard Curtis on 'War Horse,' Working With Steven Spielberg and the Prescience of 'Love Actually'». *moviefone.com*. Αρχειοθετήθηκε από το πρωτότυπο στις 23 Ιουλίου 2012. Ανακτήθηκε στις 22 Δεκεμβρίου 2011.
17. ↑  Newcomb, Peter (25 Φεβρουαρίου 2011). «The Auteur and the Executive». *Wall Street Journal* (New York).. Ανακτήθηκε στις 22 Δεκεμβρίου 2011.
18. ↑  Leins, Jeff (4 Μαΐου 2010). «Steven Spielberg’s Next Film is ‘War Horse’». *News In Film*. Αρχειοθετήθηκε από το πρωτότυπο στις 2012-05-23.. Ανακτήθηκε στις 22 Δεκεμβρίου 2011.
19. 1 2 3 4  «Το Άλογο του Πολέμου στο Box Office Mojo». *Box Office Mojo*. Ανακτήθηκε στις 4 Ιανουαρίου 2012.
20. 1 2 3 4 5 6  «Academy Awards Nominations in 2012». oscars.org. Ανακτήθηκε στις 25 Ιανουαρίου 2012.
21. 1 2  «The 69th Annual Golden Globe Awards». imdb.com. Αρχειοθετήθηκε από το πρωτότυπο στις 11 Νοεμβρίου 2014. Ανακτήθηκε στις 22 Δεκεμβρίου 2011.
22. 1 2 3 4 5  «BAFTA Film Awards Nominations in 2012». bafta.org. Ανακτήθηκε στις 18 Ιανουαρίου 2012.

Εξωτερικοί σύνδεσμοι
--------------------

* Επίσημη ιστοσελίδα
* Το Άλογο του πολέμου στο IMDb

  


|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 1759153126229124750007
* LCCN: no2011176507

 |

 |